《祠仙姑回马上作》
宋代·强至

至和岁甲午，德音绝常轨。
宽徭且宥罪，外复讲群祀。
君言一朝且，人神共悦喜。
今我官浦阳，距邑越十里。
闻有仙姑祠，独弗识何氏。
按图得本原，云是黄帝女。
当年追仙游，兹地倏轻举。
于今数千载，庙貌尚留此。
几欲私谒款，吏事日劳止。
遽会郡符降，奉行德音止。
以庙隶邑境，俾我即祠所。
诘朝叩庭下，牲体已夙庀。
岿然重林间，楹桷极华美。
姑一妇人焉，血食反无已。
丹朱虽男儿，而又作尧子。
生失四海位，没同若敖鬼。
大夫不自立，始信徒为尔。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。